钦定古今图书集成/明伦汇编/官常典/第604卷 > 杜诗
## 钦定古今图书集成/明伦汇编/官常典/第604卷 > 杜诗

按《苏州府志》：“诗，字与言，吴县人，琼五世孙。貌癯，沉浸
药饵，父戒勿亲占。”诗潜奋忘疲。嘉靖己酉中乡试，
五上公车不第，授常德推官。俗浇好讼，诗以重镇压
之。奉檄核靖州事，靖铜铁鱼腥之课，州官侵牟万计，
诗为发其事，坐墨靖储糓官，失其籍，司庾者戍四人。
诗勾阅得浮赢千石，立白释之。至绥宁县，去诸獠不
数里，城无完堞。诗虑獠窥伺，急徙库金入靖。不三日，
獠果突入城，空手去，抵铜鼓卫，俗尤犷戾，诸不逞群
聚数千，推雄黠为魁，号曰“华款”，暴民甚。时议征剿，诗
单车驰谕，其党钱周等罗拜归降。犒牛酒，旌其向化，
声闻五开。咸宁间，诸啸聚寇，皆不烦兵而下。擢大理
评事，携筐止贮图书。抵都，寓僧寮，参求法。比鞫狱得
情，晋寺副，擢四川佥事。蜀盐榷务繁，裁专官，并水利、
茶法、驿传为一道，酬应殊艰。诗至，辄巡郫灌，通水道，
历广安，精茶箆，而犍为部等贫灶，盐课无办，亟请减
额，常兼摄布、按二司案。积吏拥诗口耳受授，剖决如
流。巡抚某以曲庇同年与诗修郤。诗移疾解组，巡抚
愧悔，强之视事。擢贵州参议，分守贵、宁。时乌撒、乌蒙
争地界，仇杀弥年。诗数言慰解，两酋帖服。土官安国
亨地介黔、蜀，恃富强，行不法，用兵反为所衄，朝廷仅
褫带示创。国亨上奏求雪，属守巡会勘。时巡道黄某
业为所饵，逊言代祈。诗正色曰：“国亨阻险乱法，得无
伏斧锧为幸，可复假名器乎？”寝其议，黄衔之。会大计
嘱乡人掌铨者，以年老中诗罢。后黄亦贿败。诗悬车
杜门，以文史自娱。子世文，“读书修行有家风。”